इंग्लैंड मजबूत स्थिति में, 374 रन की बढ़त  
ट्रेंट ब्रिज मैदान पर भारत के साथ जारी दूसरे टेस्ट मैच के तीसरे दिन बेल की शानदार शतकीय पारी की बदौलत इंग्लैंड ने अपनी स्थिति मजबूत कर ली।
ट्रेंट ब्रिज मैदान पर भारत के साथ जारी दूसरे टेस्ट मैच के तीसरे दिन रविवार को इयान बेल की शानदार शतकीय पारी और इयन मोर्गन व केविन पीटरसन की सधी हुई अर्द्धशतकीय पारियों की बदौलत इंग्लैंड ने अपनी स्थिति मजबूत कर ली है। रविवार को खेल खत्म होने तक इंग्लैंड ने 374 रनों की बढ़त हासिल कर ली थी।   इंग्लैंड ने 101 ओवरों के खेल में छह विकेट गंवाकर 441 रन बना लिए थे। इंग्लैंड की कुल बढ़त अब 374 रनों की हो गई है जबकि उसके चार विकेट अभी भी सुरक्षित हैं। विकेट कीपर बल्लेबाज मैट प्रायर 55 गेंदों पर आठ चौके की मदद से 64 रन बनाकर नाबाद हैं जबकि दूसरी छोर पर टिम ब्रेस्नन 66 गेंदों में नौ चौके की मदद से 47 रन बनाकर उनका साथ दे रहे हैं। दोनों के बीच सातवें विकेट के लिए 102 रनों की साझेदारी हो चुकी है।   बेल ने 206 गेंदों पर 24 चौकों की मदद से 159 रनों की पारी खेली। जबकि हरफनमौला इयन मोर्गन 88 गेंदों पर आठ चौकों व एक छक्के की मदद से 70 रन बनाए। लार्ड्स टेस्ट में दोहरा शतक बनाने वाले केविन पीटरसन ने 120 गेंदों पर सात चौकों की मदद से 63 रनों की कीमती पारी खेली।  इंग्लैंड की ओर से तीसरे दिन के खेल की शुरुआत दूसरे दिन के नाबाद लौटे बल्लेबाज बेल (नौ) और कप्तान एंड्रयू स्ट्रॉस (छह) ने की। इंग्लिश टीम ने दूसरे दिन के खेल की समाप्ति पर सलामी बल्लेबाज एलिस्टर कुक (5) का विकेट गंवाकर 24 रन बनाए थे।  भारत को तीसरे दिन की पहली सफलता तेज गेंदबाज शांताकुमारन श्रीसंत ने दिलाई। इंग्लैंड के कुल स्कोर में अभी 33 रन जुड़े थे कि श्रीसंत ने 16 रन के निजी योग पर स्ट्रॉस को विकेट कीपर महेंद्र सिंह धोनी के हाथों कैच कराया। स्ट्रॉस ने बेल के साथ मिलकर दूसरे विकेट के लिए 51 रन जोड़े।  इसके बाद श्रीसंत ने केविन पीटरसन के रूप में अपना दूसरा शिकार किया। पीटरसन को 63 रन के निजी योग पर श्रीसंत ने धोनी के हाथों कैच कराया। आउट होने से पहले पीटरसन ने बेल के साथ मिलकर तीसरे विकेट के लिए 162 रन जोड़े।  पीटरसन के बाद बल्लेबाजी करने आए मोर्गन ने भी बेल का अच्छा साथ निभाया। बेल के साथ उन्होंने 104 रनों की साझेदारी कर इंग्लैंड को मजबूत स्थिति में पहुंचा दिया। इस साझेदारी का अंत युवराज सिंह ने बेल का आउट कर किया।  बेल के आउट होने के थोड़े ही देर बाद प्रवीण कुमार ने मोर्गन को आउट कर इंग्लैंड टीम को पांचवा झटका दिया। जोनाथन ट्रॉट कुछ खास नहीं कर सके। वह दो रन बनाकर पवेलियन लौट गए। उन्हें भी कुमार ने अपना शिकार बनाया।  इंग्लिश टीम का पहला विकेट कुक के रूप में दूसरे दिन के खेल के अंतिम सत्र में गिरा था। कुक को तेज गेंदबाज इशांत शर्मा ने युवराज सिंह के हाथों लपकवाया था।  भारत की ओर से श्रीसंत और कुमार ने दो-दो विकेट हासिल किए हैं जबकि युवराज और इशांत शर्मा के खाते में एक-एक विकेट गया।  इससे पहले, इंग्लैंड ने तेज गेंदबाज स्टुअर्ट ब्रॉड की हैट्रिक की बदौलत भारत की पहली पारी 288 रनों पर समेट दी थी। भारत की ओर से राहुल द्रविड़ ने शतकीय (117) पारी खेली जबकि युवराज ने 62 और वीवीएस लक्ष्मण ने 54 रनों का योगदान दिया। द्रविड़ और युवराज के बीच जहां पांचवें विकेट के लिए 28 रनों की साझेदारी हुई वहीं द्रविड़ और लक्ष्मण के बीच दूसरे विकेट के लिए 93 रनों की साझेदारी हुई।  द्रविड़ ने इस दौरान सुनील गावस्कर और ब्रायन लारा के 34 शतक की बराबरी भी की। भारत को पहली पारी के तहत 67 रनों की बढ़त मिली थी। इंग्लैंड ने अपनी पहली पारी में 221 रन बनाए थे।   चार मैचों की इस श्रृंखला में मेजबान टीम 1-0 से आगे है। इंग्लैंड ने लॉर्ड्स मैदान पर खेले गए पहले टेस्ट मैच में 196 रनों से जीत दर्ज की थी।